作者:李白
標題:金陵江上遇蓬池隱者
內容:心愛名山遊，身隨名山遠。羅浮麻姑臺，此去或未返。遇君蓬池隱，就我石上飯。空言不成歡，強笑惜日晚。綠水向雁門，黃雲蔽龍山。歎息兩客鳥，裴回吳越間。共語一執手，留連夜將久。解我紫綺裘，且換金陵酒。酒來笑複歌，興酣樂事多。水影弄月色，清光奈愁何。明晨掛帆席，離恨滿滄波。